Verdagtes verskyn in hof oor gesteelde spoorstaweDie treinspoor waar die spoorstawe en dwarsbalke gesteel is. (Foto: Verskaf) Ses mense het Vrydag in die Grabouw-landdroshof verskyn in verband met die diefstal van spoorstawe en dwarsbalke, het die Wes-Kaapse polisie gesê. Kapt. FC van Wyk, woordvoerder van die polisie, het gesê vyf mans en een vrou, tussen die ouderdomme van 27 en 42 jaar oud, het op aanklagte van die besit van vermoedelik gesteelde eiendom in die hof verskyn. Dít volg nadat hulle Woensdag in hegtenis geneem is toe hulle in besit van spoorstawe, dwarsbalke en skroewe ter waarde van R93 000 naby die Steenbrasdam naby Grabouw betrap is. Volgens Van Wyk is twee verdagte motors, ŉ Isuzu en ŉ Mitsubishi, gedurende ŉ patrollie deur lede van die Hottentots Holland-natuurreservaat naby die treinspoor gewaar. Die lede het polisiebeamptes na die toneel ontbied waar die verdagtes op die plek in hegtenis geneem is. Die polisie het ook op die motors beslag gelê. Van Wyk het die lede van die natuurreservaat bedank vir goeie werk aangesien ŉ trein veronderstel was om die spoorlyn op dié dag te gebruik. “Die trein kon genadiglik betyds gekanselleer word om ŉ ramp te vermy,” het hy gesê. Die skade aan noodsaaklike infrastruktuur van die Passasierspooragentskap van Suid-Afrika (Prasa) beloop reeds duisende rande in skadevergoeding asook miljoene rande se verlies aan inkomste, het Van Wyk gesê. Pendelaars word ook deur misdaad van dié aard gestrand gelaat en is dan kwesbaar vir misdade soos roof en diefstal. Die treinspoor waar die spoorstawe en dwarsbalke gesteel is. (Foto: Verskaf)